**Moja najboljša noč s knjigo**

Knjige so sopotnice mojega življenja že od malih nog. Nikoli nisem bila pretirano družabna oseba (ta vloga v naši družini pripada moji sestri😊) in kakor opažam, se moja asocialnost z leti še stopnjuje, kar pomeni, da sem prosti čas že od nekdaj raje preživljala v družbi knjige kot ob druženju s prijatelji. Vendar pa se ne spomnim, da bi mi knjiga kadar koli kratila spanec. Najsi je bila še tako napeta ali zanimiva vsebina, mi nikoli ni bil problem odložiti knjige ob »spodobni« uri in nadaljevati z branjem naslednjega dne.

Moj bralni okus se je z leti spreminjal, kakor verjetno velja za vsakega slehernika. Čarobnost in čudežnost pravljičnega sveta je prevevala obdobje mojega otroštva. Zgodnja najstniška leta sem preživela v družbi »5 prijateljev« in njihovih pustolovščin, z briljantnim in ekscentričnim detektivom Poirotom sem odkrivala morilce izjemno domiselnih umorov in potovala v izmišljene svetove z znanstveno fantastičnimi romani. V nekem obdobju sta me popolnoma prevzela gotski in grozljiv roman. Neustavljivo me je vabil nadnaraven, skrivnosten in grozljiv svet Stephena Kinga, Edgarja Allana Poeja, H.P. Lovecrafta, Mary Shelly, Ann Radcliffe… Prepričana sem, da je za moje navdušenje nad tem žanrom zaslužna moja prababica, ki mi je kot otroku, med preživljanjem poletnih počitnic na njeni domačiji, zelo rada pripovedovala zgodbice o duhovih, živih mrtvecih, ljudeh s ognjenimi plameni namesto glave in podobnih kreaturah. Po današnjih standardih za vzgojo otrok bi se moja uboga prababica znašla na zatožni klopi, kjer bi se morala zagovarjati zaradi psihičnega maltretiranja otrok😊. Da ne omenjam še dejstva, da je njena hiša stala dokaj osamljena na koncu vasi in je bila le nekaj metrov oddaljena od vaškega pokopališča. Scena, primerna direkt za grozljivko.

Od študijskih let dalje sem leposlovje postavila na stranski tir in se posvetila le strokovni literaturi, tudi v prostem času. Kljub širjenju znanja in obzorij na strokovnem področju, pa sem začela pogrešati leposlovje. Zato sem se lansko leto odločila, da bodo moja avtobusna potovanja na predavanja v Ljubljano posvečena izključno branju leposlovja. Tega se še danes striktno držim. Do žanrov knjig se ne opredeljujem, pomembno mi je le, da je knjiga kvalitetna, da me spodbudi k razmišljanju in me emocionalno gane. Omenila bi dve nedavno prebrani deli, ki sta se me še posebej dotaknili: prva je knjiga Slavenke Drakulić: Mileva Einstein. Teorija žalosti. Gre za romansirano biografijo, ki pripoveduje o žalosti zapuščene ženske, ki si nikoli popolnoma ne opomore. Druga pa je Vdih. Izdih Sebastijana Preglja. Je poetična antiutopija z družbeno kritičnim komentarjem, ki kljub strašnemu koncu, ohrani upanje: *»Legenda pravi, da je nekje mesto, kjer se nazadnje vsi najdejo… V tem mestu so spet vsi skupaj.«*